钦定古今图书集成/历象汇编/乾象典/第015卷 > 春秋繁露 > 阴阳义
## 钦定古今图书集成/历象汇编/乾象典/第015卷 > 春秋繁露 > 阴阳义

天道之常，一阴一阳。阳者天之德也，阴者天之刑也。
迹阴阳终岁之行，以观天之所亲，而任成天之功，犹
谓之空，空者之实也。故清漂之于岁也，若酸咸之于
味也，仅有而已矣。圣人之治，亦从而然。天之少阴用
于功，大阴用于空，人之少阴用于严，而大阴用于丧。
丧亦空，空亦丧也。是故天之道，以三时成生，以一时
丧死。死之者，谓百物枯落也；“丧之”者，谓阴气悲哀也。
天亦有喜怒之气，哀乐之心，与人相副，以类合之，天
人一也。春，喜气也，故生；秋怒气也，故杀；夏，乐气也，故
养；冬哀气也，故藏。四者天人同有之，有其理而一用
之。与天同者大治，与天异者大乱。故为人主之道，莫
明于在身之与天同者而用之，使喜“怒必当义乃出，
如寒暑之必当其时乃发也；使德之厚于刑也，如阳
之多于阴也。是故天之行阴气也，少取以成秋，其馀
以归之冬；圣人之行阴气也，少取以立严，其馀归之
丧。”丧亦人之冬气，故人之大阴，不用于刑而用于丧；天之大阴，不用于物而用于空。空亦为丧，丧亦为空，
其实一也，皆丧死亡之心也。